  Руслан Нуриахметов Анжелика Тихонова корреспондент Удмуртиысь фольклор кырӟанъя но эктонъя «Айкай» кун театр Киров улосвылэ гастрольёсы потыны дасяське. Арнялэсь трос дыр ӵоже артистъёс куать концерт возьматозы. Со сярысь журналистъёсын пумиськонын веразы. « Шумпотыса вераммы потэ, «Айкай» театрмы пыриськиз, кыкетӥ арзэ ни, Россиысь культура министерстволэн федеральной проектаз, кудӥз «Мы – Россия» шуыса нимаське. Та федерал проектэ пыриськыны кулэ вал конкурс пыр. Ми возьматыны кулэ вал, кин ми вань, мар милям программаямы, кыӵеесь ми, мае быгатӥськом возьматыны та гастроле пыриськыса. Соин ик ми та конкурсэ пыриським но вормонэ потӥмы » Пётр Данилов, «Айкай» театрлэн кивалтӥсез «Айкай» театрез Россиысь 36 устоосыз коллективъёс пӧлы пыртӥзы но 2022-тӥ арын «Мы – Россия» ӵектосэз  усьтыны оскизы. Артистъёс Киров улосвылысь Вятские Поляны, Слободской, Киров каръёсын, Уни, Вахруши, Кильмезь каргуртъёсын калыклы «Мелодии родникового края» программаенызы тодматозы. Со улсын сям-йылолъёсты, куно пумитан гуръёсты, пӧртмаськон, вӧйдыр, тройча шулдыръяськонъёсты но мукетсэ возьматозы. «Айкай» театрлэн чеберлыкъя кивалтӥсез Олег Бимаков пусйиз, Киров улосвылын улӥсьёс доры берпуметӥзэ ог куать ар талэсь азьло ветлӥзы вал ини, соин ик учкисьёс понна ӝыныезлэсь тросэз программазы выль луоз. « Кылем арын потыны кулэ вал, но пандемия улсын ми ӧм быгатэ отчы потыны, но шумпотӥськом, таяз арын ваньмыз та пишмиз шуыса, ваньмыз пӧрмоз, малпаськом » Олег Бимаков, «Айкай» театрлэн чеберлыкъя кивалтӥсез Артистъёс гастрольёсы быдэс коллективенызы потозы. «Айкай» театрысь балетмейстер, этнограф, этнохореолог Андрей Прокопьев верамъя, Киров улосвылэз юнме ӧз быръе. Нырысь ик, со матын ке но, отчы шергес вуыло, нош со сяна, Киров шаер удмурт лулчеберетлэн кӧкыез луэ. « Удмуртъёс отын вашкала дырысен уло. Туннэ нуналлы но пӧртэм ёросъёсын удмурт калык улэ на: уйпал удмуртъёс, шуом, тани, Слободской, Фалёнки, Уни, Богородск, Зуевка ёросъёсын, калмез удмуртъёс уло Кильмезь ёросын, Малмыж палан, Вятские Поляны ёросъёсын уло лымшорпал удмуртъёс. Соослэн туж узыр культуразы. <…> Ми со материалэз люкаськом, со вылын ужаськомы но берен калыклы ик берыктӥськомы: мед тодозы, мед валалозы, макем узыр удмуртъёслэн фольклорзы шуыса » Андрей Прокопьев, «Айкай» театрлэн балетмейстерез Киров улосвылын «айкайёс» 11-тӥ южтолэзьысен 20-тӥ южтолэзёзь ужалозы. Пусъём, азьвыл «Большие гастроли» программае драмая театръёс гинэ пырсиькылӥзы, концерт коллективъёсты отчы 2020-тӥ арын пыртӥзы. Туэ гастрольёсы Россиысь 260 театръёс но потозы. Тодэ вайытом, кылем арын «Большие гастроли» улсын Удмуртиысь йӧскалык театрлэн труппаез Оренбурге вуылӥз. Нош Оренбургысь театрысь артистъёс – Удмуртие. Тегъёс: Лулчеберет удмуртъёс кырӟан калыкэктонъёс Удмуртия Киров Ижкар фольклор  